kaerle etc. doen te wetene allen lieden iegenwoirdighe
ende toecomende dat wy ontfaen hebben die oitmoidige supplicatie
van janne slave ticheldeckere oudt omtrent xxii jaeren
ingeseten poirtere ende tegewoirdelyc gevangen by onsen
amman in onser stad van bruessel inhoudende hoe dat den
winter lestleden is groot geweest ende zeer lange geduert
heeft gehadt dat hy suppliant nyet oft nyet vele en heeft connen
gewinnen ende binnen den selven wintere tot noch toe is
geweest grooten dieren tyt midts welcker aermoede ende
gebreke om hem ende zynen huysvrouwe den cost te gecrygene
ende anderssins by ingevene ende temptatien vander vraue
is gebuert dat hy suppliant des saterdaighs voer sint
iansmisse lestleden omtrent drie uren naeder noenen
is geweest in onse hof binnen onser voers. stad van
bruessel ende commende aende ierste doere staende opden windel-
graet aende beckerie welcke doere hy gesloten
vande met twee nagelen van latysers heeft hy de
selve nagelen met zynen werckhamer uuyt gebroeken
ende ginc den wendelgraet oppe tot boven opten soldere
vander cameren vander tapisserien ende vander cameren
van onsen juwelen dwelc boven al eenen soldere is ende
beu-vindende dat den selven soldere boven de voers. camere
vander tapisserien nyet al en was geberdert heeft met
eenen zeele hem tusschen die ribben afgelaten inde voers.
camere vander tapisserien aldaer hy nyet met allen
en heeft genomen maer bevindende die duere van
bynnen gesloten met eenen stecke heeft dien vuytgetrocken
ende is uuyter cameren gegaen ende soe voerts den voers.
windelgraet toetreckende die voers. doere beneden
aenden windelgraet die hy te voeren af treckende
die voers. nagelen opgedaen hadde maer des anderen
daighs nae sint ianssmisse voers. midts der aermoeden
ende grooter temptacien voers. is hy suppliant wederomme
gecommen omtrent ix oft x uren voere der noenen int
voers. hof onse hof ende is duer de voers. nederste
doere die hy gevonden heeft toestaende zoe hy die gelaten
hadde maer nyet toegesloten wederomme den voers. windelgraete
opgegaen tot opten voers. soldere ende van desen soldere is
voerts gegaen tot op eenen andere windelgraet ende zoe voerts
tot voere die duere vander cameren vanden voers. juwelen
aen welcke doere hy tslot achterweerts dede dat
bleef sonder sluyten staende maer daer teynden was $$$
eenen grendel van binnen vernagelt ende gesloten dat hy
daer nyet doer en mochte maer heeft d$er
duer die slo spleten gesien vele vanden voers. juweelen
ende daer mede geneyght ende getempteert wesende
als voere is van daer gegaen wederomme opden voers.
soldere aldair hy boven die camere vanden juweelen heeft
opengebroken mitten voers. zynen werchamere drie
berdderen ende heeft hem alsoe tusschen die ribben laten
tysen tot op die scapraye vanden iuweelen ende alsoe
beneden inde camere comende heeft gesneden van eenen
haelsbande xvii of achthien gouden cloecxkens oft bellekens
inde viere gouden stucken mit zekeren gesteynte ende
paternosterkens ende heeft alsdoen die duere van
deser cameren daer af hy te voeren van buyten tslot
achterweerts gedaen hadde ontgrendelt ende is vuyter
selver cameren voerts afgegaen met hem dragende
die perceelen voers. daer af vercocht syn naemaels
vier perceelen deen voere xxiiii st. noch een andere voere xxviii
stuvers noch een om xxii st. ende de leste partie voere
xxxii stuvers ende allet anderen is wederomme in handen
vanden bewaerdere vanden voers iuweelen ende is hy
suppliant hieromme by onsen voers. amman aengetast ende
criminelyc aengesproken geweest nietmin is
warechtich dat hy suppliant gevangen zynde als die
voers. amman met zynen lieutenanten ende andere inde
vroente by hy hem hem zyn gecomen hem interrogerende
vander voers. materien heeft hy suppliant allet ghene
des voerseyt is in effecte terstont willichlycken sonder
dreygemente van tortueren bekendt ende geleden gehadt die
perceelen die hy vercocht hadde ende dandere gewesen waer
die wairen tot zynen huyse ende dat meer is heeft vuyt
grooter simpelheyden doen tertyt oyc verclaert dat
omtrent een half jaer geleden twee oft drie manspersoenen
geleydt wordden opte camere daer die voers. ende andere
iuweelen waeren ende dat hy dit geselscap volghde ende
sach also die baggen ende iuweelen daer liggende dwelck
nyet en is warachtich want hy te voeren aleer dese feyten
gebuerden die voers. iuweelen noydt en sach noch inde
camere en was ende en can nyet gedencken noch geweten
waeromme dat hy dit alsoe bekent heeft dat nyet waer
en is anders dan dat hem dunckt tselve gedaen te
hebbene ten eynde dat die amman hem te badt soude
geloeven dat hy die gerechtige waerheyt seyde
vanden andere feyten die gebuert waeren ende hy bekende
als voere welcke voers. feyten ende misdaden den suppliant
zyn herttelycken leet ende hoe wel tselve is deerste
reyse van zynen levene want hy noydt te voeren yet genommen
heeft gehadt maer zyn ambacht ernstelyc ende getrouwelyc
heeft gedaen ende zyn broot gewonnen ende hier toe gecommen
is vuyter grooter temptatien ende gebreke als voere ende
oic mits zynder ionckeyt ende men dicwyle te meer
stonden heeft geuseert dat men voere deerste diefverie
gracie gedaen heeft ende nyet gheerne tlyf en heeft genomen
besondere van iongen persoenen beneden huere xxv iaeren zoe
bedunct hem nochtans die voers. suppliant dat die wethouders
onser voers. stadt van bruessele int voers. proces sullen
willen wysen duyterste nae rigeur van iusticien
te meer want tselve in onsen hove ende aen onse iuwelen
gedaen is en wordde hem hier op nyet versien by onser
gracien ende genaden voere dese ierste reyse alsoe hy seeght
ons omme de selve seer oitmoedelyc
biddende soe eest dat wy de saken voerscreven
aengemerct ende gehadt hier op het advys van onsen amman ende
vanden borgemeesteren ende scepenen onser stadt van bruessel wy den
selven janne slave suppliant genegen wesende tot zynder beden
ende supplicatien ende willende hem in dit stuck gracie ende genade
prefereren voir strancheyt van iusticien by deliberacie
van onser zeer lieve vrouwe ende moye der eertshertoghinnen
van oistr. hertoginne ende gravinne van bourgoingnen douagiere
van savoyen gouvernante ende regentesse van onsen lande van
herweerts over ten advise van onse zeer lieve ende getrouwe den
eertsbisscop van palerme hooft ende vanden luyden van onsen
secreten rade neffens haer geoirdineert hebben inden
gevalle als boven vergeven quytgeschonden ende geremitteert
vergheven sc scelden quyt ende remitteren vuyt sonderlingen
gracien mits deser onser brieve die feyten ende mesusen boven
verclaert mitgaders oyc alle peynen ende bruecken corporele
criminelle ende civile inde welcke hy ter causen
voerscreven mit datter aencleven mach tegen ons ende iusticie
vervallen ende mesbruyct mach hebben ende hebben hem
als te desen wedergestelt ende gerestitueert stellen
weder ende restitueren tot zyne goede name fame ende
geruchte in onsen lande ene hertoigdomme van brabant stede
van bruessel ende allen anderen onsen landen ende heerlicheyden
ene tot zynen onverbeurden goeden indyen hyre eenige heeft
gelyc ende in alder manieren als hy was voere tgeval ende
geschiedenisse vanden feyten ende mesusen boven geruert
ende vuyt onser meerder gracien hebben wy geabolieert af
ende te nyeute gedaen aboleren doen af ende te nyeute by
desen alle die procedueren die ter causen van desen gedaen
moegen zyn by onsen amman oft zynen lieutenanten tegens den
voers. suppliant mitten diffaulten daer op gegaen ende
naergevolght imponerende hier op silencie ende eeuwich
zwygen onsen procureur generael van brabant ende allen anderen
onsen rechteren iusticieren ende officieren wie
zy syn satiffactie ende beternisse eerst ende voer al
ons als geinteresseerde partie gedaen indyen die nyet
gedaen en zy ennige daer toe dient civilyc allenlyc
behoudelyc oic dat de voers. suppliant gehouden sal wesen
ter causen vander voers. mesdaet en mesusen te doene eerlycke
reparacie ende beternisse ons ende iusticie nade ordinancie van
onsen lieven ende getrouwen cancellier ende luyden van onsen
rade in brabant ende oyc te refonderen ende betalen die redelycen
costen van iusticien in dien datter ennige gedaen zyn
ter taxatien van onsen voers. cancellier ende rade die wy
daer toe committeren by desen ontbieden daerom ende bevelen
den selven onsen cancellier ende rade in brabant dat voer
henlieden geroepen die ghene die daerom behoiren geroepen
te zyne zy procederen wel ende dueghdelyc ter verifficatie
ende interinemente van desen onsen tegenwoirdigen brieve
nae huere forme ende inhouden ende ter taxatien vanden
costen voerscreven ende dat gedaen ende de voers. costen
getaxeert ende betaelt zynde zy onse drossaet van brabant
meyere van loeven amman van bruessel scoutheten van
antwerpen ende vanden bossche ende alle andere onse ende onsen
vassalen rechteren iusticieren officieren ende ondersaten
tegenwoirdich ende toecomende dien dat aengaen oft
aenroeren sal moegen huere stedehouderen ende eenyegelyc
van hen besondere soe hem toebehoiren sal doen laten ende
gedoogen den voers. janne slave suppliant van desen onsen
iegewoirdiger gracien remissien ende perdoenen ende van allen
inhouden van desen inder voegen ende manieren voeren
verhaelt rustelyc vredelyc volcomelyc ende eeuwelyc genyeten ende
gebruycken sonder hem te doen of te laten geschieden
nu noch in toecommende tyden ennich hinder stoot letsel oft
moeyenisse aen live noch aen goede ter contrarien in enniger
manieren maer zynen persoen tegewoirdelyc gevangen als
voers. is mitgaders oyc zynen voerss onverbuerde goeden
undyen die hier om gevangen gearresteert ofte becommert
waeren zy die stellen ende setten oft doen setten ende stellen
ter stont ende sonder vertreck tot geheele ende volcomen
delivrancie want ons alsoe gelieft ende ten eynde dat
dit goet vast ende gestadich blive tot eeuwigen dagen
soe hebben wy onsen zegel hier aen doen hangen behoudelyc
in anderen saken ons recht ende eenenyegelycken tzyne
in allen gegeven in onser stadt van bruessel inde maent
van julio int iaer onsheeren duysent vyfhondert ende
tweentwintich ende van onsen rycken te wetene van$
roomsschen ende van hongrien etc. tvierde ende van spaingi$$
etc. tzevenste aldus stont gescreven boven opte plycke
byden keyser in zynen rade ende geteekent dubhout
ende noch visa
gecollationneert met ende tegen die
originale ende besegelde brieven by my
$ijsele